Държавен вестник, бр. 37, 2025 г., стр. 9

БРОЙ  37	
Д Ъ Р Ж А В Е Н  В Е С Т Н И К 	
СТР.  9  
Промяната се разрешава от органите, по­
сочени в чл. 17, ал. 1 ЗОЗЗ съобразно разпре­
делението на материалната и териториалната 
им компетентност. Това са Комисията за земе­
делските земи или комисиите към областните 
дирекции „Земеделие“, които са колективни 
специализирани административни органи по 
опазване на земеделските земи и промяна 
на предназначението им. В първия етап на 
производството при вземането на решение в 
ролята си на орган по опазване на земеделските 
земи компетентната комисия се ръководи от 
основните принципи в Закона за опазване на 
земеделските земи по отношение на тяхното 
опазване и закрила, като във всеки конкретен 
случай преценява дали исканата промяна 
съответства на неговите изисквания. Важно 
условие при определянето на площадките или 
трасетата за всеки обект, който се предлага 
да бъде изграден или разширен, съгласно 
чл. 21, ал. 1 ЗОЗЗ е наличието на влезли в 
сила решения или становища, издадени по 
реда на глава шеста от Закона за опазване на 
околната среда (екологична оценка и оценка 
на въздействието върху околната среда) и по 
чл. 31 от Закона за биологичното разнообра­
зие (оценка за съвместимостта с предмета и 
целите на опазване на съответната защитена 
зона). Друга защитна мярка срещу уврежда­
нето на земята е предвидена в разпоредбата 
на чл. 22, ал. 2 ЗОЗЗ, в която е посочено, че 
площадката или трасето не се утвърждават, 
когато предлаганата площадка не е съобразена 
с хигиенни, строителни и други изисквания 
или с ограничения, предвидени в други закони.
След извършване на преценка дали са спа­
зени изискванията на Закона за опазване на 
земеделските земи и на специалните закони, 
към които той препраща, комисиите поста­
новяват своето решение. Решението, с което 
се утвърждават площадките или трасетата, е 
актът, с който приключва първият етап на 
производството, като съгласно чл. 20а, ал. 2 
ЗОЗЗ то е основание за издаване на разреше­
ние за изработване на подробен устройствен 
план при условията и по реда на Закона за 
устройст­во на територията. Едва след това 
може да се осъществи процедурата за изра­
ботване на подробен устройствен план.
След приключването на първия етап на 
производството, издаването на разрешение за 
изработване на подробен устройствен план, 
неговото приемане и влизането му в сила ко­
мисията постановява решение за промяна на 
предназначението на земеделските земи (чл. 24, 
ал. 2 ЗОЗЗ), като с това приключва вторият 
етап на административното производство.
От посочените разпоредби е видно, че 
според законодателя успешно проведената 
процедура по глава пета от Закона за опазване 
на земеделските земи за промяна на предназна­
чението на земеделската земя е необходимото 
условие за изграждане на обекти, несвър­
зани с използването на земеделските земи 
съобразно тяхното основно предназначение. 
Именно съблюдаването на общите правила, 
които изискват обвързване на разрешението 
на компетентния орган с продуктивните ка­
чества на земята и целите на промяната, както 
и провеждането на предвидените специални 
процедури гарантират спазването на чл. 21, 
ал. 2, изр. 2 от Конституцията.
С разпоредбата на чл. 2, ал. 4 ЗОЗЗ зако­
нодателят въвежда изключение от забраната 
за строителство в земеделските земи, без да 
е необходима промяна на тяхното предназ­
начение, като предвижда възможност да се 
изграждат определени обекти. Разпоредбата 
преди приемането на оспореното от вносителя 
изменение, направено със Закона за изме­
нение и допълнение на Закона за енергията 
от възобновяеми източници (ДВ, бр. 86 от 
2023 г.) (ЗИДЗЕВИ), допуска изграждане на 
оранжерии и линейни обекти по чл. 17а, ал. 2 
ЗОЗЗ, а за обекти, чиито функции са свързани 
със земеделското предназначение на земята, 
строителството се извършва при условия и 
по ред, определени с нарочно издадена наред­
ба – Наредба № 19 от 25.10.2012 г. за строи­
телство в земеделските земи без промяна на 
предназначението им (ДВ, бр. 85 от 2012 г.).
Обсъжданото изменение на чл. 2, ал. 4 
ЗОЗЗ разширява приложното поле на въведе­
ното от законодателя изключение. Предвижда 
се без промяна на предназначението на земе­
делските земи в тях да се разрешава строи­
телство и за категорията „агрофотоволтаици“ 
при условия и по ред, предвидени в наредба. 
Понятието „агрофотоволтаици“ се въвежда 
в § 1, т. 11 от допълнителните разпоредби на 
Закона за опазване на земеделските земи, 
като се посочва, че това са енергийни обекти 
за производство на електрическа енергия от 
слънчева енергия, изградени върху земеделска 
земя, които позволяват спокойното и безпре­
пятствено използване на земеделската земя 
за нейното предназначение.
Аргументите на вносителя на направеното 
между първо и второ гласуване на проекта 
на ЗИДЗЕВИ предложение (вх. № 49-354-04-
46 от 28.06.2023 г.) са свързани с ползите от 
съвместяването на производството на елек­
трическа енергия от фотоволтаични панели 
и селскостопанското предназначение на зе­
меделските земи. Съгласно неговите мотиви 
изискването на действащия закон за промяна 
на предназначението на земеделските земи за 
изграждането на обекти за производство на 
електрическа енергия забавя реализацията на 
инвестиционното намерение и неоправдано 
намалява земеделския фонд. Тяхното изграж­
дане не води до увреждане на земеделската 
земя, поради което не е необходима промяна 
на нейното предназначение. Съчетаването на 
производството на електрическа енергия и 
земеделската дейност е напълно възможно,